# Gastroskopia

Gastroskopia është një ekzaminim bazë dhe mjaft i zakonshëm në fushën e gastroenterologjisë. Është një metodë për të ekzaminuar pjesën e sipërme të traktit tretës, i cili përbëhet nga ezofagu, stomaku dhe duodeni.

Ky ekzaminim kryhet me ndihmën e një endoskopi, i cili është një instrument fleksibël në formën e një tubi të hollë dhe i pajisur me një sistem video-optik. Me anë të tij mjeku gastrolog mund të shohë dhe të vlerësojë sipërfaqen e brendshme të traktit tretës.

Endoskopi, i cili në këtë rast quhet gastroskop, ka në përbërjen e tij edhe dy kanale të cilat përcaktohen si:

- Kanali i punës – nëpërmjet të cilit mund të futen dhe të shtyhen brenda instrumente të tjera si pinca e hollë e biopsisë që shërben për marrjen e materialeve indore.
- Kanali i ajrit/ujit – i cili shërben për insuflimin e ajrit ose ujit. Këto funksione shërbejnë për të shpalosur sa më mirë mukozën e stomakut (cipën e brendshme të stomakut). Gjithashtu, shërbejnë edhe për shpëlarjen e lentes në fund të gastroskopit.

Gastroskopia si ekzaminim zgjat vetëm pak minuta, por bashkë me fazën përgatitore, informuese dhe shpjegimin përfundimtar mund të arrijë deri në 30 min. Duke llogaritur dhe kohën normale të pritjes si edhe atë të përgatitjes, përpara fillimit të procedurës ekzaminuese, gastroskopia do të zgjasë minimalisht 1 orë.

Kjo metodë ekzaminimi nuk shkakton dhimbje pavarësisht se mund të përshkruhet si një ekzaminim i pakëndshëm për pacientin. Orofaringu (fyti) do të mpihet me një lëndë anestezike lokale, për të ulur ndjeshmërinë dhe për ta bërë më të lehtë kalimin e gastroskopit. Mund të aplikohet edhe procedura e sedacionit, nëse pacienti do ta kërkojë. Me anë të kësaj procedure pacienti bie në një gjendje gjumi e cila bën të mundur që ekzaminimi të kalojë pa u kuptuar. Në çdo rast është e nevojshme një parapërgatitje nga ana e pacientit. Ajo përfshin:

- Në momentin e ekzaminimit pacienti duhet të ketë të paktën 6 orë pa konsumuar ushqim dhe 4 orë pa konsumuar lëngje.
- Do të kryhet biseda informuese paraprake me mjekun, si dhe plotësimi i formularëve të konsensusit.
- Nëse ekzaminimi është kryer pa sedacion, pacienti duhet të presë minimalisht edhe 1 orë përpara se të konsumojë ushqim apo lëngje.
- Nëse ekzaminimi është kryer me sedacion, pacienti duhet:
  - Të presë minimalisht edhe 1 orë përpara se të konsumojë ushqim apo lëngje.
  - Të jetë patjetër i shoqëruar.
  - Të presë minimalisht edhe 4 orë përpara se të drejtojë automjetin, të përdorë makineri të rrezikshme, apo të kryejë punë të rrezikshme dhe/ose me rëndësi të lartë.

Gastroskopia rekomandohet te personat me ankesat e mëposhtme:

- Vështirësi në gëlltitje.
- Urth.
- Dhimbje ose ndjenjë parehatie në pjesën e sipërme të barkut.
- Ndjesi e ngopjes së shpejtë.

Nëpërmjet gastroskopisë vendosen në mënyrë përfundimtare diagnoza si:

- Gastriti.
- GERD.
- Ulcera të ezofagut, të stomakut, të duodenit.
- Tumore beninje apo malinje.
- Varice të ezofagut, stomakut (cirroza hepatike).

Gastroskopia kryhet edhe për marrjen e materialit indor ose biopsisë, e cila shërben:

- Për identifikimin e indit tumoral.
- Për përcaktimin apo përjashtimin e infeksionit nga helikobakter pilori.

Gastroskopia shërben edhe për trajtime të tjera terapeutike. Ato përfshijnë:

- Heqjen e polipeve.
- Zgjerimin e stenozave (ngushticave) të ezofagut ose të pilorit (pjesës dalëse të stomakut në zorrë të hollë).
- Largimin e trupave të huaj të gëlltitur nga pacienti si:
  - Halë peshku.
  - Bërthama të ndryshme.
  - Sende metalike.

Për t’u informuar mbi komplikacionet e mundshme, lidhur me këtë ekzaminim, ju lutem konsultohuni me formularin e konsensusit për gastroskopi.



#### Më të klikuarat

- Gastroskopia
- Refluksi Gastroezofageal (GERD)
- Përgatitja për Kolonoskopia
- Kolonoskopia
- Hipertensioni Arterial (HTA)
- Infarkti Akut i Miokardit
- Dieta për Refluksin (GERD)
- Ulçera e Stomakut dhe e Duodenit
- Sëmundjet e Lindura të Zemrës tek Fëmijët

#### Ekzaminimet më të shpeshta

- Gastroskopia
- Vizita Gastro-Hepatologjike
- Ekografi Kardiake TTE
- Kolonoskopia
- Vizita Kardiologjike
- Antigen Fekal për H. Pilori
- EKG Holter 24h
- ABPM Holter 24h
- Provë Ushtrimore
- Ekografi Kardiake TEE

### 5 Këshilla të shpejta për të shmangur peshën e tepër gjatë periudhave festive

1. Ha shpesh dhe në porcione të vogla...

- Lexo më tepër

### Produkte të freskëta apo të ngrira – cilat janë më të shëndetshme?

Kur bëhet fjalë për frutat dhe perimet...

- Lexo më tepër

### Sa sheqer mund të konsumoj gjatë ditës pa vënë në rrezik shëndetin?

Sipas Shoqatës Amerikane të Zemrës ...

- Lexo më tepër

Lexo të gjitha

Politikat e Privatësisë

Copyright ©2025 Klinika Kajo. Designed By Vizional

Kjo faqe përdor cookie për të përmirësuar përvojën tuaj të shfletimit, për të analizuar trafikun dhe për të ofruar shërbim të personalizuar.
Duke vazhduar përdorimin e faqes, ju pranoni përdorimin e cookie-ve. Mëso më shumë.