# Hipertensioni arterial – hta,
ose sëmundja hipertonike

HTA është një faktor madhor rreziku për:

- Sëmundjet e zemrës dhe të enëve të gjakut.
- Infarktin akut të miokardit.
- Dëmtimet e aortës dhe të arterieve të këmbëve.
- Disekimin dhe plasjen e aneurizmës së aortës ascendente (ngjitëse) dhe asaj të barkut.
- Sëmundjet e trurit dhe të veshkave.
- Dëmtimet e retinës së syrit.

HTA – klasifikimi nga pikëpamja etiologjike (e origjinës):

- HTA primar (esencial, idiopatik) prek rreth 90% të popullsisë. Quhet ndryshe edhe sëmundja e hipertensionit, të cilit nuk i dihet origjina (mund të jetë i trashëguar nga prindërit). Prek zakonisht moshën mbi 40 vjeç.
- HTA sekondar prek rreth 10 % të popullsisë. Zakonisht vjen si pasojë e një sëmundjeje tjetër. Disa nga këto sëmundje mund të jenë:
  - Sëmundjet e veshkave.
  - Të gjëndrave endokrine (si tiroidia, gjëndra mbiveshkore, etj).
  - Hipertensioni në gratë shtatzëna.
  - Sëmundjet e trurit.
  - Koarktacioni i aortës (sëmundje e lindur e aortës).
  - Përdorimi i drogave, alkoolit, etj.

Klasifikimi i HTA-së sipas stadeve (fazave):

HTA – klasifikimi nga pikëpamja klinike:

- HTA stadi I:
  - Nuk ka dëmtime në enët e gjakut dhe në organe (zemër, veshka, sy, tru, etj).
- HTA stadi II:
  - Mund të ketë trashje të mureve të zemrës dhe dëmtime të enëve të gjakut.
- HTA stadi III:
  - Mund të ketë dëmtime të organeve të tjera.
  - Mund të fillojë zgjerimi i dhomave të zemrës.
- HTA stadi IV:
  - Dhomat e zemrës janë të zgjeruara dhe funksioni pompë i zemrës është i dobësuar.
  - Ka dëmtime të rëndësishme edhe në organet e tjera.

Ankesat:

- TA (tensioni) nuk ka stabilitet.
- Dhimbje koke.
- Marrje mendsh, humbje ekuilibri.
- Marrje fryme.
- Shtrëngim në gjoks.
- Ndjenja e mbytjes.
- Të vjella.
- Në disa raste të dridhura dhe të ftohtë.
- Ndonjëherë errësim të shikimit, humbje të ndërgjegjes.

Diagnoza:

Konsulta me mjekun kardiolog:

- Mjeku dëgjon ankesat e të sëmurit.
- Mat dhe kontrollon TA (tensionin).
- Kontrollon mjekimin që është duke marrë i sëmuri.

Ekzaminimet që duhet të kryhen për të vendosur një diagnozë përfundimtare janë:

Holter i tensionit

Matës dhe regjistrues i tensionit të cilin i sëmuri e mban të lidhur 24/48 orë, gjatë aktivitetit të tij normal. Aparati mat dhe regjistron vlerat e TA-së çdo 30 minuta.

TTE

Ekokardiografi transtorakale triplex (2D, color, doppler) ose e njohur ndryshe si eko e zemrës. Me këtë ekzaminim shihet:

- Nëse ka trashje të mureve të zemrës, zmadhim të rrënjës së aortës dhe të aortës ascendente (ngjitëse).
- Nëse ka dëmtime në valvulat e zemrës, sidomos në atë të aortës.
- Duke parë dëmtimet që ka dhënë në zemër tensioni i lartë, mund të përcaktohet nëse sëmundja ka përparuar apo është në fillimet e saj.

Ekografi abdominale

Eko e barkut. Ky ekzaminim kryhet për të përjashtuar sëmundjet e tjera që mund të shkaktojnë tension të lartë. Këto sëmundje mund të jenë: të veshkave, ngushtime të lindura të arterieve që furnizojnë veshkat me gjak, sëmundje të gjëndrës mbiveshkore.

Ekografi e tiroides

Ky ekzaminim kryhet për të kontrolluar gjëndrën e tiroides, si shkaktare e mundshme e tensionit të lartë.

TSH, Ft3, Ft4

Analizat laboratorike të hormoneve të tiroides. Analiza gjaku të cilat kontrollojnë parametrat e gjëndrës së tiroides.

Lipidograma

Analizat laboratorike të yndyrave. Analiza gjaku të cilat kontrollojnë parametrat e yndyrave në gjak, si shoqëruese të shpeshta të tensionit të lartë. Nivelet e larta të tyre rrisin rrezikun e HTA-së në zemër dhe në enët e gjakut.

Glicemia/Glicemi 2h pas buke/HbA1c

Analiza laboratorike të sheqerit. Analizë gjaku që mat parametrat e sheqerit në gjak: esëll, 2 orë pas buke dhe hemoglobina e glukozuar. Diabeti rrit rrezikun e HTA-së për sëmundjet e zemrës dhe enët e gjakut.

Trajtimi:

Pas diagnostikimit me sëmundjen e hipertensionit arterial i sëmuri duhet:

- Të marrë mjekimin me medikamentet përkatëse në mënyrë të rregullt dhe rigoroze. Hipertensioni është një sëmundje që duhet të mjekohet përgjatë gjithë jetës. Dozat e medikamenteve i përcakton mjeku, ndërsa i sëmuri duhet të zbatojë udhëzimet me përpikëri.
- Të zbatojë një dietë ushqimore të shëndetshme, të kufizojë yndyrat e tepërta dhe sidomos kripën. I sëmuri duhet gjithmonë të mbajë një peshë normale.
- Të shmangë stresin sa më shumë të jetë e mundur.
- Të kontrollohet te mjeku kardiolog në mënyrë periodike për të mbajtur të stabilizuar dhe nën kontroll tensionin. Në këtë mënyrë mund të shmangë komplikacione të rënda si insulti cerebral (hemorragjia dhe/ose infarkti i trurit), infarkti i zemrës, dëmtimet e syrit dhe të enëve të gjakut, dëmtimi i veshkave (insuficenca renale etj).

Parandalimi:

- Sëmundja hipertonike e trashëguar është e vështirë të parandalohet. Është e rëndësishme të diagnostikohet shpejt dhe të fillohet mjekimi.
- Mund të parandalohen pasojat dhe/ose komplikacionet në tru, në zemër, si edhe në organet e tjera, duke kryer konsultat, ekzaminimet dhe trajtimet e lartpërmendura.
- Të zbatohen këshillat e mjekut në lidhje me ushqimin, dietën dhe aktivitetin fizik.

KUJDES! Teksti në këtë faqe është shkurtuar dhe thjeshtësuar për t'u bërë më i kuptueshem nga pacienti mesatar. Ai ka si qëllim informimin e publikut dhe nuk duhet në asnjë mënyrë të zëvendësojë konsultat mjekësore të specializuara.



#### Më të klikuarat

- Gastroskopia
- Refluksi Gastroezofageal (GERD)
- Përgatitja për Kolonoskopi
- Kolonoskopia
- Hipertensioni Arterial (HTA)
- Infarkti Akut i Miokardit
- Dieta për Refluksin (GERD)
- Ulçera e Stomakut dhe e Duodenit
- Sëmundjet e Lindura të Zemrës tek Fëmijët

#### Ekzaminimet më të shpeshta

- Gastroskopia
- Vizita Gastro-Hepatologjike
- Ekografi Kardiake TTE
- Kolonoskopia
- Vizita Kardiologjike
- Antigen Fekal për H. Pilori
- EKG Holter 24h
- ABPM Holter 24h
- Provë Ushtrimore
- Ekografi Kardiake TEE

### 5 Këshilla të shpejta për të shmangur peshën e tepër gjatë periudhave festive

1. Ha shpesh dhe në porcione të vogla...

- Lexo më tepër

### Produkte të freskëta apo të ngrira – cilat janë më të shëndetshme?

Kur bëhet fjalë për frutat dhe perimet...

- Lexo më tepër

### Sa sheqer mund të konsumoj gjatë ditës pa vënë në rrezik shëndetin?

Sipas Shoqatës Amerikane të Zemrës ...

- Lexo më tepër

Lexo të gjitha

Politikat e Privatësisë

Copyright ©2025 Klinika Kajo. Designed By Vizional

Kjo faqe përdor cookie për të përmirësuar përvojën tuaj të shfletimit, për të analizuar trafikun dhe për të ofruar shërbim të personalizuar.
Duke vazhduar përdorimin e faqes, ju pranoni përdorimin e cookie-ve. Mëso më shumë.