# Hepatiti Kronik, Tipi C

Hepatiti Kronik i Tipit C është një infeksion viral i shkaktuara nga virusi i Hepatitit C, virus i cili futet në organizëm nëpërmjet depërtimit të gjakut, nga një njeri i infektuar te një njeri i shëndoshë. Ju mund ta merrni Hepatitin C edhe nëse kjo sasi gjaku është shumë e vogël për t’u parë. Virusi i Hepatitit C ekziston në disa forma të dallueshme, të njohura si genotipe. Rreth 60% e personave të infektuar, brenda një hapësirë kohore prej gjashtë muajsh mund të kalojnë nga infeksioni akut në infeksion kronik.

Hepatiti Kronik i Tipit C mund të japë një sërë komplikacionesh afatgjata te pacientët e prekur. Ato më të rëndësishmet janë:

- Cirroza e kompensuar ose e dekompensuar.
- Kanceri i mëlçisë.
- Dëmtimet e veshkave.
- Dëmtimet e enëve të gjakut.

Ju NUK mund ta merrni Hepatitin C nëpërmjet:

- Përdorimit të tualeteve dhe dusheve publike.
- Pishinave publike.
- Djersës apo larjes së rrobave të dikujt me Hepatit C.
- Ndarjes së enëve, pjatave, gotave ose syzeve të dikujt me Hepatit C.
- Ushqimit të gatuar nga dikush me Hepatit C.
- Teshtitjes, kollitjes, puthjes, përqafimit ose qumështit të gjirit.
- Kafshimit të kafshëve ose pickimit të insekteve.

Ankesat:

Hepatiti Kronik i Tipit C konsiderohet shpesh si infeksion i “heshtur”. Kjo sepse personat e infektuar për shumë vite nuk shfaqin ankesa ose shqetësime, deri në momentin kur virusi arrin të dëmtojë mëlçinë në atë shkallë sa shenjat dhe ankesat e sëmundjes janë të pashmangshme. Ankesat më të zakonshme janë:

- Lodhje.
- Humbje e oreksit.
- Gjakderdhje më e lehtë kur ka dëmtime ose çarje të lëkurës.
- Nxirje ose mavijosje më e lehtë nëpër gjymtyrë kur ka dëmtime, goditje ose shembje.
- Zverdhje e lëkurës dhe e syve.
- Urinë me ngjyrë të errët.
- Kruajtje e lëkurës (prurit).
- Ënjtje të këmbëve.
- Rënie në peshë.
- Grumbullim i ujit në bark (ascit).
- Konfuzion, përgjumje dhe e folur jokoherente.
- Dhimbje e muskujve, e kyçeve dhe e kockave.
- Të përziera ose të vjella.

Diagnoza:

Hapi i parë është vizita gastro-hepatologjike (çdo gjashtë deri në dymbëdhjetë muaj). Bazuar në ankesat, ecurinë e këtyre ankesave, historikun e jetës dhe historikun shëndetësor të familjes, mjeku specialist harton planin e ekzaminimeve laboratorike dhe instrumentale, për të vendosur shkallën e infeksionit dhe inflamacionit.

Ekzaminime:

- Ekografi abdominale.
- Elastografi e mëlçisë.
- Biopsi e mëlçisë (nëse rekomandohet nga mjeku gastro-hepatolog).

Analiza:

- Gjak komplet.
- Urinë komplet.
- SGOT, SGPT.
- GGT.
- Bilirubinë totale, bilirubinë direkte.
- INR, niveli i protrombinës.
- Fibrinogjen, ALP.
- Albuminemi, proteinë totale.
- Azotemi, kreatinemi.
- Glicemi, Hb1Ac.
- Lipidogramë.
- PCR, LDH.
- Uricemi.
- AgHBs.
- Anti HBc-IgM, AgHBe, Anti HBe.
- Anti HCV.
- HCV-RNA.
- Genotipi i virust C.
- HIV 1-2.

Trajtimi:

- Trajtimi me medikamente antivirale është shumë efektiv në 90% të rasteve dhe arrin të shërojnë infeksionin. Kohëzgjatja e trajtimit varet nga genotipi i Hepatitit që ka pacienti.
- Është e domosdoshme kryerja e analizave të gjakut gjatë trajtimit, për të parë ecurinë e mjekimit.
- Po kështu kryerja e analizave të gjakut menjëherë pas mjekimit.
- Ekzaminime instrumentale të përsëritura 12 deri në 24 javë pasi mjekimi të ketë përfunduar.
- Ruajta e një ekuilibri ushqimor dhe jetësor të shëndetshëm, duke shmangur alkoolin, duhanin, yndyrat shtazore dhe stresin.

Parandalimi:

- Shmangni marrjen e gjakut në vende që nuk i testojnë dhurimet e gjakut.
- Nëse jeni punonjës i shërbimit shëndetësor, gjithmonë ndiqni masat paraprake standarde.
- Mos shkëmbeni shiringa, age ose mjete të tjera të injektimit të drogës.
- Tregoni kujdes kur bëni zgjedhjen e studios së tatuazheve ose të shpimit për vathë. Sigurohuni që janë profesionistë të liçensuar dhe që përdorin gjilpëra të reja për çdo klient.
- Mos shkëmbeni furçat e dhëmbëve ose brisqet.
- Përdorni gjithmonë prezervativ nëse keni më shumë se një partner seksual.
Kujdes!!! Nëse në të kaluarën keni qenë i diagnostikuar me Hepatit C dhe jeni kuruar, ju përsëri mund të infektoheni nga virusi i Hepatitit C. Personat e prekur nga Hepatiti C, duhet të vaksinohen gjithashtu edhe për Hepatitin A dhe B.

KUJDES! Teksti në këtë faqe është shkurtuar dhe thjeshtësuar për t'u bërë më i kuptueshem nga pacienti mesatar. Ai ka si qëllim informimin e publikut dhe nuk duhet në asnjë mënyrë të zëvendësojë konsultat mjekësore të specializuara.



#### Më të klikuarat

- Gastroskopia
- Refluksi Gastroezofageal (GERD)
- Përgatitja për Kolonoskopi
- Kolonoskopia
- Hipertensioni Arterial (HTA)
- Infarkti Akut i Miokardit
- Dieta për Refluksin (GERD)
- Ulçera e Stomakut dhe e Duodenit
- Sëmundjet e Lindura të Zemrës tek Fëmijët

#### Ekzaminimet më të shpeshta

- Gastroskopia
- Vizita Gastro-Hepatologjike
- Ekografi Kardiake TTE
- Kolonoskopia
- Vizita Kardiologjike
- Antigen Fekal për H. Pilori
- EKG Holter 24h
- ABPM Holter 24h
- Provë Ushtrimore
- Ekografi Kardiake TEE

### 5 Këshilla të shpejta për të shmangur peshën e tepër gjatë periudhave festive

1. Ha shpesh dhe në porcione të vogla...

- Lexo më tepër

### Produkte të freskëta apo të ngrira – cilat janë më të shëndetshme?

Kur bëhet fjalë për frutat dhe perimet...

- Lexo më tepër

### Sa sheqer mund të konsumoj gjatë ditës pa vënë në rrezik shëndetin?

Sipas Shoqatës Amerikane të Zemrës ...

- Lexo më tepër

Lexo të gjitha

Politikat e Privatësisë

Copyright ©2025 Klinika Kajo. Designed By Vizional

Kjo faqe përdor cookie për të përmirësuar përvojën tuaj të shfletimit, për të analizuar trafikun dhe për të ofruar shërbim të personalizuar.
Duke vazhduar përdorimin e faqes, ju pranoni përdorimin e cookie-ve. Mëso më shumë.